Document ID: 32013R0877

KOMISSION DELEGOITU ASETUS (EU) N:o 877/2013,
annettu 27 päivänä kesäkuuta 2013,
Alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä annetun Euroopan parlamentin ja neuvoston asetuksen (EU) N:o 473/2013 täydentämisestä
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä 21 päivänä toukokuuta 2013 annetun Euroopan parlamentin ja neuvoston asetuksen (EU) N:o 473/2013 (1), ja erityisesti sen 10 artiklan 3 kohdan,
sekä katsoo seuraavaa:
(1)
Asetuksessa (EU) N:o 473/2013 säädetään liiallisia alijäämiä koskevan menettelyn kohteena olevien, euroa rahayksikkönään käyttävien jäsenvaltioiden tiiviimmästä seurannasta, joka toteutetaan lisäraportointivaatimusten avulla ja jolla pyritään varmistamaan, että mahdolliset poikkeamat neuvoston suosituksista tai neuvoston päätöksistä, joissa vaaditaan liiallisen alijäämän korjaamista, saadaan ehkäistyä ennalta ja oikaistuiksi varhaisessa vaiheessa.
(2)
Tällainen seuranta täydentää liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97 (2) 3 artiklan 4 kohdan a alakohdassa ja 5 artiklan 1 kohdan a alakohdassa säädettyjä voimassa olevia raportointivaatimuksia, joiden mukaan jäsenvaltioiden, joihin sovelletaan liiallisia alijäämiä koskevaa menettelyä ja joille on osoitettu Euroopan unionin toiminnasta tehdyn sopimuksen 126 artiklan 7 kohdan mukainen neuvoston suositus tai 126 artiklan 9 kohdan mukainen vaatimus, on esitettävä neuvostolle ja komissiolle selvitys liiallisen alijäämän korjaamiseksi toteutetuista toimista. Selvityksessä on esitettävä neuvoston suositusta vastaavat julkisia menoja ja tuloja ja sekä meno- että tulopuolen harkinnanvaraisia toimenpiteitä koskevat tavoitteet sekä tiedot tavoitteiden saavuttamiseksi toteutetuista toimenpiteistä ja suunniteltujen toimenpiteiden luonteesta.
(3)
Asetuksella (EU) N:o 473/2013 täydennetään tätä alkuperäistä raportointivaatimusta edellyttämällä euroa rahayksikkönään käyttäviltä jäsenvaltioilta, joissa on liiallinen alijäämä, tiheämpää raportointia. Viimeksi mainittujen on raportoitava komissiolle ja talous- ja rahoituskomitealle kuuden kuukauden välein, jos niille on osoitettu SEUT-sopimuksen 126 artiklan 7 kohdan mukainen neuvoston suositus, ja kolmen kuukauden välein, jos niille on osoitettu SEUT-sopimuksen 126 artiklan 9 kohdan mukainen päätös, jossa vaaditaan toteuttamaan toimia liiallisen alijäämän korjaamiseksi. Raportointiin olisi sisällytettävä tietoja julkisyhteisöjen ja niiden alasektoreiden osalta talousarvion toteuttamisesta vuoden aikana, sekä meno- että tulopuolella toteutettujen harkinnanvaraisten toimenpiteiden talousarviovaikutuksista, julkisista meno- ja tulotavoitteista sekä toteutetuista toimenpiteistä ja niiden toimenpiteiden luonteesta, jotka aiotaan toteuttaa tavoitteiden saavuttamiseksi. Tiheämmän raportoinnin avulla komissio ja talous- ja rahoituskomitea voivat jatkuvasti seurata, etenevätkö kyseiset jäsenvaltiot suunnitellusti liiallisen alijäämänsä korjaamisessa.
(4)
Asetuksen (EU) N:o 473/2013 10 artiklan 3 kohdan mukaan komission on määritettävä tämän lisäraportoinnin sisältö. Tässä delegoidussa säädöksessä asetetaan selkeä kehys tiedoille, jotka liiallisia alijäämiä koskevan menettelyn kohteena olevien, euroa rahayksikkönään käyttävien jäsenvaltioiden on raportoitava. Tässä delegoidussa asetuksessa säädetty raportointi antaa jäsennellyn ja yhdenmukaistetun kuvan kyseisten jäsenvaltioiden julkisen talouden tilasta. Selvityksessä olisi esitettävä tietoja vuositasolla ja neljännesvuositasolla, jotta käynnissä olevasta alijäämän korjaamisesta saataisiin yksityiskohtaista tietoa. Tiedot olisi raportoitava kassa- ja suoriteperusteisesti (Euroopan kansantalouden tilinpitojärjestelmän, EKT:n, mukaisesti), jotta julkisen talouden tilanteen kehitystä voitaisiin ymmärtää paremmin. Koska liiallisia alijäämiä koskeva menettely voi olla käynnissä alijäämää tai velkasuhdetta koskevan SEUT-sopimuksessa määritellyn viitearvon tai molempien viitearvojen noudattamatta jättämisen vuoksi, julkisen talouden alijäämän ja velan kehityksen keskeisistä osatekijöistä olisi raportoitava.
(5)
Tämän delegoidun säädöksen nojalla raportoitujen todellisten tietojen olisi vastattava Eurostatille liiallisia alijäämiä koskevan menettelyn yhteydessä raportoituja tietoja,
ON HYVÄKSYNYT TÄMÄN ASETUKSEN:
1 artikla
Kohde
Tässä asetuksessa säädetään sellaisten raporttien tarkasta sisällöstä, joita komissio saattaa pyytää liiallisia alijäämiä koskevan menettelyn kohteena olevilta, euroa rahayksikkönään käyttäviltä jäsenvaltioilta.
2 artikla
Raportoinnin rakenne ja sisältö
1. Edellä 1 artiklassa tarkoitetuilla raporteilla on oltava seuraavanlainen rakenne:
-
Julkisyhteisöjen ja niiden alasektoreiden todelliset rahoitusasemat, velan kehitys ja päivitetyt talousarviosuunnitelmat liiallisen alijäämän korjaamiseen käytettävältä ajalta;
-
Kuvaus ja määrällinen esitys nimellisin ja rakenteellisin luvuin (rahoitusaseman suhdannekomponentti ilman kertaluonteisia ja väliaikaisia toimenpiteitä) finanssipoliittisesta strategiasta, jolla pyritään korjaamaan liiallinen alijäämä neuvoston asettamaan määräaikaan mennessä ottaen huomioon neuvoston viimeisin SEUT-sopimuksen 126 artiklan 7 kohdan mukainen suositus tai SEUT-sopimuksen 126 artiklan 9 kohdan mukainen päätös, jossa esitetään vaatimus, ja yksityiskohtaiset tiedot näiden tavoitteiden saavuttamiseksi suunnitelluista tai jo toteutetuista julkisen talouden toimenpiteistä ja niiden talousarviovaikutuksista.
2. Raportteihin on sisällytettävä tämän asetuksen liitteessä esitetyt taulukot.
3 artikla
Voimaantulo
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
Tehty Brysselissä 27 päivänä kesäkuuta 2013.

Labels: 12
2
15
19